OBRAZAC PRIMJERA DOBRE PRAKSE



	Sastavnica
	Sveučilište u Zagrebu Muzička akademija

	Naziv aktivnosti
	Produkcija opere Amfitrion Borisa Papandopula

	Vrijeme provedbe
	10. 1. 2023. – 13. 5. 2023.

	Uključena tijela i osobe
	Sveučilište u Zagrebu Muzička akademija (MA), Akademija dramske umjetnosti (ADU), Akademija likovnih umjetnosti (ALU), Tekstilno-tehnološki fakultet (TTF), Arhitektonski fakultet (AF) i Odsjek studija dizajna Arhitektonskog fakulteta (SD-AF)


	Indikatori ostvarenja

	· Premijera i dvije reprizne izvedbe u HNK Zagreb, 11., 12. i 13. 5. 2023.
· snimka treće izvedbe u realizaciji HRT-a
· emitiranje snimke opere na programu HRT3 16. srpnja 2023.
· niz pozitivnih kritika u medijima
· Rektorova nagrada za „veliki“ timski umjetnički projekt u ak. god. 2022./2023.

	Opis aktivnosti (do 3.000 znakova)

	Produkcija opere Amfitrion Borisa Papandopula nastavlja se na niz zajedničkih projekata združenoga umjetničkog područja Sveučilišta u Zagrebu, koji najčešće obuhvaćaju produkciju operne predstave. Od 2009. nove se produkcije događaju u relativno jednakim intervalima od 12-18 mjeseci. Mjesto održavanja dosad je najčešće bio HNK u Zagrebu. Nekoliko puta predstave su se postavljale na pozornici KD Vatroslava Lisinskog te u Koncertnoj dvorani Blagoje Bersa na Muzičkoj akademiji. U ovoj produkciji sudjelovale su sljedeće sastavnice Sveučilišta u Zagrebu: Muzička akademija, Akademija dramske umjetnosti, Akademija likovnih umjetnosti, Tekstilno-tehnološki fakultet, Arhitektonski fakultet i Studij dizajna Arhitektonskog fakulteta.
O odabiru naslova koji će se postavljati odlučuje nekoliko kriterija – trenutna generacija pjevača, rjeđe izvođeni naslovi, hrvatski neizvedeni ili rijetko izvođeni naslovi, slabija zastupljenost stila na repertoaru HNK. U pripremi projekta glavnu riječ ima autorski tim predvođen dirigentom (nastavnik Muzičke akademije) i redateljem (uglavnom zaposlenik ADU-a, a rjeđe vanjski umjetnik). Oni biraju svoje asistente iz redova studenata, a u posljednje je vrijeme uobičajeno da studenti ravnaju reprizama izvedbi. Redatelj također bira kostimografa (TTF), scenografa (AF, SD-AF, ALU), koreografa (ADU) i suradnike za izradu vizuala i promidžbenog materijala (ALU), da spomenemo samo najvažnije. Oni kao mentori vode proces izrade od skica do izrade odabranih modela, a studenti obavljaju sve faze izrade. 
Glazbenici, plesači i glumci također počinju s pripremama mjesecima unaprijed. Najveći broj izvođača predstavljaju glazbenici, studenti Muzičke akademije. Zbor, orkestar i ansambl solista za ovu produkciju otprilike broje 150 članova. Solisti se izabiru na audiciji raspisanoj najčešće šest mjeseci unaprijed. Probe zbora traju najčešće tri mjeseca, a probe orkestra oko tri tjedna. Svoje solističke dionice pjevači najprije uvježbavaju s mentorom i korepetitorom, zatim s dirigentom i njegovium asistentima na takozvanim ansambl probama s klavirom, a u posljednjoj fazi priprema (cca tri tjedna) združuje se cijeli izvođački ansambl, orkestar, zbor i solisti, plesači i glumci na orkestralno-režijskim, sjedećim te generalnim probama. Broj izvedbi ovisi o dispoziciji pozornice. Najčešće se radi o tri izvedbe. Studenti muzikologije (ovoga puta doktorand; MA) za publiku izrađuju opsežne programske knjižice koju dizajniraju te za tisak pripremaju studenti ALU-a. 
Financiranje projekta ovoga se puta odvijalo na način da svaka sastavnica financira segment za koji je nadležna. Opisani projekti su u prvom redu najkvalitetnija, intenzivna stručna praksa studentima, zatim prilika za upoznavanje umjetničkog procesa iz raznih kutova, upoznavanje kolega umjetnika drugih profila te prilika za dogovore i ideje o novim suradnjama i projektima.

	Obrazloženje odabira primjera dobre prakse (navesti zašto smatrate da je navedena aktivnost primjer dobre prakse; do 1000 znakova)
	 Opera Amfitrion Borisa Papandopula odabrana je za kao primjer dobre prakse zbog nekoliko razloga:
· opera Amfitrion prethodno je bila izvedena tek jednom, 1940. na pozornici HNK Zagreb
· nije postojao uređeni notni materijal te je ovom prigodom u suradnji s Muzičkim informativnim centrom materijal u potpunosti uređen i izdan
· nije postojala ni audio ni videosnimka opere, što je sada realizirano i emitirano
· pjevačka podjela odgovarala je trenutnoj generaciji pjevača na studiju
· tematika djela je antiratna, što je odgovaralo trenutku ruske agresije na Ukrajinu
· u izvedbi opere sudjeluje osim pjevača i znatan broj plesača te glumaca
· Boris Papandopulo je jedan od najkvalitetnijih hrvatskih skladatelja pa je predstavljanje njegove zaboravljene opere javnosti samo po sebi velika vrijednost


	Planovi za dodatno unaprjeđenje (navesti moguće planirane aktivnosti u sljedećem razdoblju)
	Sljedeći veliki operni projekt bit će Hypolite et Aricie Jean-Philippea Rameaua koji će se premijerno izvesti 11. 4. 2024. u zagrebačkom HNK-u, pod dirigentskim vodstvom Franje Bilića (Muzička akademija). Na osnovi prethodnih iskustava, pobrinut ćemo se da bolje popunimo produkcijski tim kako bi se sa što više unaprijed poznatih termina i informacija, vrijeme pripreme što bolje iskoristilo uz što učinkovitije raspolaganje vremenom svih uključenih sudionika.




